Steen Gade (SF), 2006-01-20:
Man kan jo komme langt omkring i debatter her i Folketinget.
Jeg tror, jeg vil snakke om lovforslaget.
Jeg synes måske, vi kom lidt langt omkring i debatten før med fætrene fra Dansk Folkeparti og hr. Morten Østergaard.
Jeg synes måske også, hr. Morten Østergaard var lidt for stor i slaget med hensyn til, at der nu var sket et stort skridt og al den slags.
Det er jo forholdsvis små ting, det her handler om.
Det er et lovforslag, der handler om mange forskellige ting.
Det giver en mulighed for, at vi får en kortere sagsbehandling.
Det synes jeg er godt.
Det er også vigtigt for os at understrege, at der bliver mulighed for ansøgning i forløbet.
Jeg tror, man skal se i øjnene, at der, hvis den periode, vi har, bliver for kort, inden man skal have indgivet ansøgningen, så kan være risiko for, at man ikke kan dokumentere helbredsoplysninger osv. tilstrækkeligt.
Jeg mener også, at vi skal kigge på, at der bliver en ekstra god vejledning.
Altså, man kan sige, at jo kortere den periode er, jo vigtigere er det, at vi får en meget god vejledning til de folk, det handler om.
Så er der spørgsmålet om indberetningspligt fra kommuner for at forebygge genopdragelsesrejser.
Jeg tror, det er rigtigt, som nogle har sagt, at det her måske ikke er det, der får mest betydning sådan lige her og nu.
Jeg tror til gengæld, at det er vigtigt at få nogle indberetninger, og det var så det, som også fru Henriette Kjær var inde på.
Jeg tror, vi skal have nogle indberetninger; jeg tror, det er vigtigt, at vi har fokus på det; jeg tror, det er vigtigt, at vi faktisk giver det signal.
Så kan man godt kalde det signalpolitik, men jeg tror, det signal er vigtigt at give.
Vi skal jo tænke på de enkelte mennesker, det her handler jo om mennesker.
Jeg kender mennesker, der har sendt teenagebørn og også nogle, der faktisk var lidt mindre, et halvt år eller et helt år til familier i udlandet, og de har gået i udenlandsk skole.
Det er de både blevet bedre af, og de har fået et bedre liv.
Og der kan man jo ikke sige, at fordi man skal bo ved noget familie i f.eks. Pakistan, at det er værre end at bo hos noget familie i Tyskland eller England.
Sådan kan vi jo ikke håndtere det, og derfor er det så vigtigt, at vi tager et individuelt udgangspunkt i de her sager.
Vi skal jo se i øjnene, at det er en ressource i det her samfund, at vi har mennesker, der kan en lang række sprog og har indblik i forskellige kulturer.
Jeg vil sige noget om undervisning for asylsøgere.
Det er vigtigt og rigtigt også at fokusere mere på mulighederne i hjemlandet, men jeg mener faktisk, at vi fortsat skal give dem god danskundervisning.
Jeg synes så også, vi skulle benytte lejligheden til faktisk at få forbedret nogle ting her mere.
Jeg synes, vi skal se meget mere på børnene, der er brug for mere for børnene, både når det gælder modersmålsundervisning og almindelige fag.
De skal gerne have noget godt ud af den periode, også de 90 pct., som vi har i dag, der bliver afvist.
Det er meget vigtigt, og jeg vil gerne bruge det her udvalgsarbejde til at kigge på det, ligesom jeg mener, at det altså er vigtigt, at folk, der har evnerne, og hvor vi har brug for deres arbejdskraft, får mulighed for at arbejde og får anvist arbejde uden for centrene.
Jeg synes, vi skulle bruge lejligheden til det.
Selvforsørgelseskravet bliver ændret.
Så vidt jeg kan se, er det i en rigtig retning, og det er jeg enig i.
Et sted er jeg kritisk.
Det er med hensyn til risikoen for, at vi går for vidt, hvad angår oplysningerne til persondataloven, det er altså spørgsmålet om informationsportalen.
Jeg vil også godt i hvert fald i løbet af udvalget have kigget lidt mere på den her indrejsekontrol.
Er det en del af terrorlovgivningen, der i virkeligheden kommer ind i den her lovgivning, eller hvad er det egentlig?
Dermed har jeg ikke taget endelig stilling, jeg konstaterer bare, at det vil jeg gerne have kigget på.
Alt i alt er det en række forbedringer.
Jeg tror, det vigtigste, vi kan gøre i det her udvalg, er at kigge det grundigt igennem og få lavet nogle præciseringer om, hvordan det skal administreres, for det her handler utrolig meget om, hvordan det bliver administreret i praksis.
Det skal vi præcisere i udvalgsarbejdet.
Så kan der være et par steder, hvor mit parti vil sige: Det er vi så ikke enige i alligevel, men overordnet vil vi nok kunne medvirke, hvis vi får de nødvendige præciseringer.